Bok Nkosi nou ook in Roc Nation se stal | Netwerk24
Deur Tinus van Staden 17 April 2021 09:54
Sbu Nkosi druk 'n drie vir die Haaie in die Curriebeker-eindstryd teen die Bulle. Foto: Gallo Images
Die 25-jarige Haaie-vleuel Sbu Nkosi is nou die vierde Bok wat op die boeke is van dié internasionale firma, wat na bekendes se kommersiële sake omsien. Siya Kolisi, Cheslin Kolbe en Beast Mtawarira is ook reeds in die Roc Nation-stal, terwyl daar ook al berig is dat Bongi Mbonambi in dié agentskap se visier is. Die Protea-snelbouler Lungi Ngidi is ook 'n kliënt van Roc Nation.
Roc Nation sal Nkosi se loopbaan "op en weg van die veld" bestuur, lui 'n verklaring.
"Sbu is 'n opwindende en talentvolle rugbyspeler met 'n blink toekoms," sê Michael Yormark, die president van Roc Nation Sports International. Yormark is ook deel van die Amerikaanse konsortium MVM Holdings, wat vroeër vanjaar 'n beherende aandeel in die Haaie bekom het.
"Gegewe sy loopbaan-aspirasies en -ambisies, glo ons Roc Nation Sport is die perfekte vennoot om hom te help om sy doelwitte op en weg van die veld te bereik."
Nkosi sê hy het 'n onlesbare dors om beter te word.
"Beter vir my land, vir haar mense, beter vir my familie en beter vir almal. Ek is geërd oor die verantwoordelikheid en opgewonde oor die vennootskap," sê Nkosi.